
Цели и описание на учебната дисциплина :

· Запознаване с джаз танца и неговата естетика.
· Развиване на координацията чрез усвояване на екзерсис-изолация и развиването на комбинациите моноцентрично и бицентрично.
· Развиване на музикалност и ритмичност.
· Достигане на свобода на движенията в пространството и затвърждаване на знанията от класическия и модерния екзерсис, чрез продължаване работата върху основни базисни движения в стилистиката на джаз танца.

· Работа върху танцови комбинации в джаз стилистиката.

· Развиване танцувалността и усещането за нюанси в характеристиката на движението.

През годините от своето обучение, учениците от специалността "Модерен танц" са запознати с основни съвременни танцувални техники, класически екзерсис, специална гимнастика и ритмика. Те вече имат добра координация, мускулатура и техника. На този етап логично идва и изучаването на джаз танца. Той допринася за обогатяване палитрата от умения на танцьора чрез усъвършенстване на координацията, баланса, овладяване на моноцентризъм, бицентризъм,полицентризъм. Обучението започва с Екзерсис-изолация - изключително важен за раздвижването на всеки един дял от тялото в различна посока, ниво, динамика. Екзерсисът първоначално се развива статично, после се добавят някои прости  ходове  (walks), с които се построяват и първите танцови комбинации. Ползват се много движения от Класическия танц като plié (demi, grand), tendu, rond de jamb par terre 25 градуса, 45 градуса, 90 градуса, tours, battement, foundu, allegro.... , Греъм техниката-levels, drops, bounces, falls...  и Джаз танца - walks, table top rools, collaps, twist, kick ball change, body roll, contraction-release, foot circle, falls, steps around...
XI клас

Структура на учебната дисциплина :
Хорариум- 4 часа седмично /36 седмици - 144 часа
Първи срок

Запознаване на учениците с историята на джаз танца и приликите и разликите между джаз техниката, модерните танцови техники и класическия танц. Запознаване с естетиката на стила. Построяване на урок:

Екзерсис -изолация. Развива се от горе-надолу: глава, раменен пояс, гръден кош, таз, крака, ръце, цяло тяло. Всеки един дял на тялото се раздвижва във всички посоки, без останалата част на тялото да реагира. Посоките са - напред, назад, надясно, наляво, кръгово. Нивата са горе и долу. Изпълняват се бързо и бавно, в синкоп и с паузи. Цели се правилното усвояване на движенията на всяка част на тялото и изпълнението в пълната им амплитуда, сменяне на динамиката и разработване на различни ритмични фигури. Пристъпва се към съединяването на усвоените движения в малка комбинация. Изучават се различни видове wollks, позиции на ръцете, комбинации за координация на ръцете, позиции на краката-комбинация. Комбинации за координация с ръце и крака-бицентризъм. Contraction-release, roll down-rool up, body rool, body bounces, kikc ball change, dance walk. 

Базисен екзерсис
Demi-plie- всички изучени позиции.

Battement tendu (point,flex,foot circle), battement tendu jete  с  jazz hands.

Ronde de jamb par terre, tours, adajio, grand battement jete-en dehors и en dedans, allegro....- развити в пространството и със смяна на точките.

Втори срок

Затвърждаване и усложняване на учебния материал от първи срок. Построяването на танцови комбинации, включващи усвоените движения. Построяване на урок за демонстрация в края на годината. Индивидуална импровизация върху взетия материал и построяването му в малка танцова комбинация с цел развиване на танцувалната логика и фантазия. 

    




 XII клас

· Затвърждаване, усъвършенстване и развитие на уменията усвоени в предишната година.
· Развиване на танцувалността и артистичността чрез индивидуална работа в танцувални комбинации и актьорски етюди.
· Вземане на нов материал в екзерсиса и усложняване на учебните и танцовите комбинации.
· Работа върху сложен ритмичен рисунък и смяна на акцентите в една и съща комбинация.
· Създаване на една, или повече танцови миниатюри с цел участие в годишния концерт на дипломиращите се ученици.
Структура на учебната дисциплина :
Хорариум- 4 часа седмично/  29 седмици- 116  часа годишно
Първи срок

През първия срок се преговаря усвоеният материал от предишната година и се взима нов, който включва големи скокове, скокове en tournant, grand tours, falls combination, стъпки, ходове, комбинации на пода, развити в пространството и с различна динамика. Започва работа върху танцова миниатюра за концертни изяви.

Втори срок

Обобщава се усвоеното през двете години от обучението по Джаз танц. Съчетава се в танцови комбинации с различно темпо и експресия. Подготвя се открит урок за края на годината и се финализира работата върху танцова миниатюра за концертни изяви. Включват се и самостоятелни задачи за създаването на танцов етюд в джаз стилистиката от всеки един ученик. 

Очакваните резултати от обучението по Джаз танц са усвояване и владеене на стила. Достигане свобода на движението в пространството по хоризонтала и вертикала. Развиване на полицентричната координация на тялото. Развиване на танцувалността, артистичността и музикалността на учениците. Развиване усещането за нюанс и характеристика на движенията. Затвърждаване на уменията от класическия и модерния базисен екзерсис.

Изготвил програмата по учебен план 2020 г. – екип преподаватели на НУТИ 
                                 Константина Ханджиева

                                 Галина Сребрева

